Da Hinggan Ling

Da Hinggan Ling (forenklet kinesisk: 大兴安岭; tradisjonell kinesisk: 大興安嶺; pinyin: Dàxīng'ānlǐng; Wade-Giles: Tà-hsīng-ān-lǐng), det vil si Det større Khingan, er et prefektur under provinsen Heilongjiang. Det ligger i den aller nordligste delen av Kina. Det omfatter 46.755 kvkm, og har en befolkning på 520.000. Det er oppkalt etter Hinggan-fjellene som er en fellesbetegnelse på de to fjellkjedene De mindre Hinggan-fjellene (i vest) og De større Hinggan-fjellene (i øst).

Geografi 
I vest, mot Indre Mongolia, grenser prefekturet mot Hulunbuir-prærien, samt De mindre Hinggan-fjellene. I sør er det i stor grad frodige sletter, mens nord og øst er dekket av fjell. Den høyeste toppen er Dabai-fjellet (大白山, Store hvitfjell) på 1 538 moh., som ligger i Yilehuli-fjellene, en fjellkjede som strekker seg over 300km og dekker nær 1,5 millioner km². Denne fjellkjeden er også kilden til to av de største elvene i Heilongjiang-vassdraget. Gjennomsnittlig høyde i prefekturet er 573m, med det laveste punkt på 180 moh. ved landsbyen Yanjiang (沿江村) i fylket Huma (呼玛县). 

Prefekturet er preget av et kaldt og temperert innenlands monsunklima: Varme somre, kalde vintre og store temperaturforskjeller mellom natt og dag. Gjennomsnittstemperatur er på -2,8°C, med laveste temperatur på -52,3°C. Prefekturet opplever bare 90-110 frostfrie dager i året. Gjennomsnittsnedbør på 746mm

Prefekturet er dekket av 79,83% skog, tilsvarende 6 651 000 hektar, og utgjør dermed Kinas desidert mest omfattende naturskogområder. Samtidig utgjør området Kinas eneste gjenværende friske genbasseng for taiga-skog, og på 80- og 90-tallet ble det derfor opprettet naturvern-myndigheter for å verne om skogen. Området gir samtidig habitat til en lang rekke fauna som trives i taiga. Det finnes bl.a. 400 sjeldne arter av dyr og fugler her, hvorav 55 er vernet av kinesiske myndigheter.

Økonomi 
Prefekturet nyter omfattende mineralforekomster, inkludert gull og sink. 

Topografien gjør det gunstig for utnytting av vassdrag, og vannkraft produserer 89,6GWh årlig.

Historie 
Da Hinggan Ling ble opprettet som spesiell administrativ region (SAR) i 1964. Bare seks år etter ble det imidlertid omgjort til prefektur og administrativt sentrum ble lagt til distriktet Jiagedaqi. Samtidig ble fylket Huma innlemmet i prefekturet, som før det hadde ligget under prefekturet Heihe.

Administrative enheter 
Det større Khingan prefektur har jurisdiksjon over 4 distrikter (区 qū) og 3 fylker (县 xiàn). Jiagedaqi (加格达奇区) og Songling (松岭区) tilhører formelt sett Indre Mongolia, mens Xinlin (新林区) og Huzhong (呼中区) formelt sett er underlagt Huma (呼玛县). Disse fire er som regel ikke medregnet som tertiære enheter direkte underlagt Det større Khingan i offisielle kinesiske publikasjoner. Arealet oppgis vanligvis som  46.755 km², men da medregnes kun de tre fylkene. Og summen av disse er uansett egentlig på 47.122 km². Politisk sentrum er i distriktet Jiagedaqi (加格达奇区), men formelt ligger prefekturet under jurisdiksjon av fylket Mohe (漠河县).

Referanser

Eksterne lenker 
 

Prefekturer i Heilongjiang